text: Mand fængslet for voldtægt på værtshus-toilet
  18 august 2013 kl. 17.22
  Politiet har fået varetægtsfængslet en 33-årig mand for at have voldtaget kvinde i Brørup .
  En 29-årig kvinde kontaktede kort før klokken fire natten til søndag politiet i Esbjerg og fortalte, at hun var blevet voldtaget af flere personer på et toilet på et værtshus i Brørup i Sydjylland.
  Politiets efterforskning førte til, at to mænd blev anholdt, men efter afhøringer og andre undersøgelser blev den ene løsladt igen.
  Derimod har politiet krævet den anden anholdte varetægtsfængslet for forbrydelsen.
  Denne mand, der er 33 år, blev søndag eftermiddag fremstillet i et grundlovsforhør i Retten i Esbjerg.
  Her besluttede dommeren at varetægtsfængsle ham indtil den 28. august, oplyser vagtchefen ved Syd- og Sønderjyllands Politi.
  Under afhøringen har den 33-årige nægtet sig skyldig, men politiet mener altså, at der er en begrundet mistanke mod ham. Han blev anholdt på sin bopæl.
  